Miljoene bestem vir Esidimeni-vergoedingBarbara Creecy, die Gautengse LUR vir finansies. Foto: ANA Barbara Creecy, Gautengse LUR vir finansies, het Dinsdag gesê die provinsiale regering het R28 miljoen toegeken vir die kantoor van die premier om sy belofte na te kom om die families van die slagoffers van die Life Esidimeni-tragedie te vergoed. Die provinsiale regering het tydens verlede maand se arbitrasieverhoor ingestem dat die families van die 143 psigiatriese pasiënte, wat as gevolg van die oorplasing van die pasiënte vanaf Life Esidimeni na ongelisensieerde NRO’s gesterf het, individueel vergoed sal word. Creecy het toe sy die 2018/2019 provinsiale begroting van R121 miljard gelewer het, om verskoning gevra vir die tragedie en gesê sy wens sy kon meer gedoen het om te voorkom dat die provinsiale departement van gesondheid probeer het om koste te besnoei ten koste van die gesondheid van psigiatriese pasiënte. Almal wag tans vir afgetrede hoofregter Dikgang Moseneke se finale verslag oor die tragedie. “Laat my toe om ŉ oomblik te neem om my woorde wat ek aan die families gerig het in Januarie toe ek getuienis gelewer het te herhaal. Die getuienis van lyding en wreedheid waarna ek tydens die verhoor geluister het, het my sedertdien nog nooit verlaat nie. Dit het my met skaamte gevul dat ek deel was van die regering toe dié verskriklike tragedie plaasgevind het. As julle as gevolg van die getuienis wat ek gelewer het voel daar is dinge wat ek kon doen as LUR wat ek nie gedoen het nie, vra ek diep en opreg om verskoning.” Creecy het ook gesê die uitvoerende raad se subkomitee van gesondheid werk daaraan om die finansies van die provinsiale departement van gesondheid te stabiliseer. Sy het gesê navorsing het daarop gedui dat besteding op gesondheidsorg oor die afgelope 14 jaar van R2 500 tot R4 500 per persoon per jaar toegeneem het. Dit beteken in effek dat die departement by sy verskaffers leen om sy huidige dienste te befonds. “Dié oplossing is onaanvaarbaar en kan nie deug nie,” het Creecy gesê. Creecy het gesê hulle werk saam met die departement van gesondheid aan regstellende maatreëls soos byvoorbeeld die besnoeiing van nie-noodsaaklike koste, om bestuurders verantwoordbaar te hou vir uitgawes by elke gesondheidsfasiliteit en om basiese kliniese poste te vul. Creecy het bygevoeg sodra die skuld gedelg is en die operasies binne die begroting plaasvind, kan die besparings gebruik word om die uitbreiding van infrastruktuur en nuwe dienste te ondersteun.